

4

PATVIRTINTA
Lietuvos Respublikos Vyriausybės 
2004 m. balandžio 28 d. 
nutarimu Nr. 483
(Lietuvos Respublikos Vyriausybės 
2019 m.               d. 
nutarimo Nr.          redakcija)

ORO SUSISIEKIMO LICENCIJAVIMO TAISYKLĖS

I SKYRIUS
BENDROSIOS NUOSTATOS

1. Oro susisiekimo licencijavimo taisyklės (toliau – Taisyklės) reglamentuoja licencijos vykdyti oro susisiekimą (toliau – licencija) išdavimo, atsisakymo išduoti licenciją, licencijos patikslinimo, licencijos dublikato išdavimo, licencijos galiojimo sustabdymo, galiojimo sustabdymo panaikinimo, galiojimo panaikinimo tvarką ir licencijuojamos veiklos sąlygų laikymosi priežiūrą.
2. Licencijos išduodamos vadovaujantis 2008 m. rugsėjo 24 d. Europos Parlamento ir Tarybos reglamentu (EB) Nr. 1008/2008 dėl oro susisiekimo paslaugų teikimo Bendrijoje bendrųjų taisyklių (OL 2008 L 293, p. 3) su paskutiniais pakeitimais, padarytais 2018 m. gruodžio 11 d. Europos Parlamento ir Tarybos reglamentu (ES) 2019/2 (OL 2019 L 11, p. 1) (toliau – Reglamentas), Lietuvos Respublikos aviacijos įstatymu ir Taisyklėmis.
3. Taisyklėse vartojamos sąvokos apibrėžtos Reglamente ir Aviacijos įstatyme. 
4. Įmonė, siekianti gauti licenciją (toliau – pareiškėjas), informaciją ir (ar) dokumentus licencijai gauti gali pateikti ir Lietuvos transporto saugos administracijos (toliau – licencijas išduodanti institucija) priimtus sprendimus, taip pat kitą susijusią informaciją gauti, o licencijos turėtojas su licencijuojama veikla susijusią informaciją ir (arba) dokumentus pateikti ir licencijas išduodančios institucijos priimtus sprendimus, taip pat kitą susijusią informaciją gauti gali tiesiogiai, per atstumą (siunčiant registruotąja pašto siunta, per kurjerį arba dokumentus, pasirašytus kvalifikuotu elektroniniu parašu, siunčiant elektroniniu paštu, kitomis elektroninių ryšių priemonėmis), taip pat per Paslaugų ir gaminių kontaktinį centrą.
5. Iš pareiškėjo ar licencijos turėtojo neturi būti reikalaujama pateikti dokumentų ir (ar) informacijos, kuriuos pareiškėjas ar licencijos turėtojas jau yra pateikęs licencijas išduodančiai institucijai, išskyrus tuos atvejus, kai pareiškėjo ar licencijos turėtojo licencijas išduodančiai institucijai pateikti duomenys ir (ar) informacija pasikeičia, taip pat kuriuos, vadovaudamasi Lietuvos Respublikos viešojo administravimo įstatymo 3 straipsnio 8 punktu, gali gauti pati licencijas išduodanti institucija.

II SKYRIUS
LICENCIJOS IŠDAVIMO, ATSISAKYMO IŠDUOTI LICENCIJĄ, LICENCIJOS PATIKSLINIMO IR DUBLIKATO IŠDAVIMO TVARKA

6. Pareiškėjas licencijas išduodančiai institucijai turi pateikti licencijas išduodančios institucijos direktoriaus įsakymu patvirtintos formos paraišką gauti licenciją, kurioje nurodomi: 
6.1. duomenys apie pareiškėją: įmonės pavadinimas, teisinė forma, kodas, buveinės adresas, korespondencijos adresas, jeigu jis nesutampa su buveinės adresu, telefono, fakso numeriai, elektroninio pašto adresas; 
6.2. data, nuo kurios ketinama pradėti veiklą pagal licenciją;
6.3. oro vežėjo pažymėjimą išdavusios institucijos pavadinimas, oro vežėjo pažymėjimo išdavimo data, numeris, kokiai veiklai jis yra išduotas;
6.4. prašomos išduoti licencijos rūšis (licencijuojamos ūkinės komercinės veiklos pavadinimas ir licencijos tipas);
6.5. duomenys apie naudojamus orlaivius: tipas ir registravimo ženklai;
6.6. maršrutai, kuriais ketinama vykdyti oro susisiekimą pagal licenciją, arba geografinis rajonas;
6.7. paraiškos gauti licenciją pateikimo data.
7. Kartu su paraiška gauti licenciją turi būti pateikiami dokumentai ir (ar) duomenys, įrodantys, kad įmonė atitinka Reglamento 4 straipsnio c, d, e, f, g, h ir i punktuose nurodytus reikalavimus.
8. Licencijas išduodanti institucija per 5 darbo dienas nuo paraiškos gauti licenciją gavimo dienos raštu praneša pareiškėjui, kad paraiška gauti licenciją gauta.
9. Licencijas išduodanti institucija privalo patikrinti pareiškėjo:
9.1. registravimo faktą patvirtinančius, kitus jo registravimo duomenis Juridinių asmenų registre;
9.2. oro vežėjo pažymėjimo ir jo priedo išdavimo ir galiojimo faktus patvirtinančius duomenis, kreipdamasi į šiuos dokumentus išduodančią instituciją dėl faktų patvirtinimo;
9.3. naudojamų orlaivių registravimo faktus patvirtinančius duomenis Lietuvos Respublikos civilinių orlaivių registre (jeigu įmonė naudoja Lietuvos Respublikoje registruotus orlaivius).
10. Licencijas išduodanti institucija, nustačiusi, kad pareiškėjas nurodė ne visus reikiamus duomenis ir (ar) pateikė ne visus reikiamus pagal Reglamentą ir Taisykles dokumentus, apie tai per 5 darbo dienas nuo paraiškos gauti licenciją gavimo dienos raštu praneša pareiškėjui ir nustato terminą trūkstamiems duomenims ir (ar) dokumentams pateikti. Šis terminas negali būti trumpesnis  kaip 30 kalendorinių dienų nuo pranešimo pateikti trūkstamus duomenis ir (ar) dokumentus įteikimo dienos. 
11. Licencijas išduodanti institucija sprendimą išduoti licenciją arba jos neišduoti priima per Aviacijos įstatymo 34 straipsnio 6 dalyje nustatytą terminą.  
12. Licencijas išduodanti institucija apie priimtą sprendimą išduoti licenciją raštu praneša pareiškėjui ne vėliau kaip per 3 darbo dienas nuo tokio sprendimo priėmimo dienos.
13. Licencija išduodama neterminuotam laikui. Reglamento 9 straipsnio 1 dalyje nurodytais atvejais gali būti išduodama licencija, galiojanti ne ilgiau kaip 12 mėnesių. 
14. Licencijas išduodančios institucijos direktoriaus įsakymu patvirtintos formos licencijoje turi būti nurodyta:
14.1. licenciją išdavusi institucija;
14.2. licencijos numeris;
14.3. įmonės, kuriai išduota licencija, pavadinimas, teisinė forma, kodas, buveinės adresas;
14.4. licencijos rūšis (ūkinės komercinės veiklos, kuriai išduota licencija, pavadinimas ir licencijos tipas);
14.5. licencijos išdavimo data;
14.6. licencijos patikslinimo data;
14.7. licencijos galiojimo data (nurodoma išduodant licenciją pagal Reglamento 9 straipsnio      1 dalį).
15. Licencijas išduodanti institucija priima sprendimą neišduoti licencijos Aviacijos įstatymo 34 straipsnio 8 dalyje nustatytais atvejais. 
16. Jeigu licencijas išduodanti institucija priima sprendimą neišduoti licencijos, pareiškėjui apie tai turi būti raštu pranešta ne vėliau kaip per 3 darbo dienas nuo tokio sprendimo priėmimo dienos. Pranešime turi būti nurodyti atsisakymo išduoti licenciją motyvai.
17. Pasikeitus licencijos turėtojo pavadinimui ar buveinės adresui, licencijos turėtojas ne vėliau kaip per 5 darbo dienas nuo šių duomenų pasikeitimo informuoja apie tai licencijas išduodančią instituciją. Licencijas išduodanti institucija per 10 darbo dienų nuo informacijos apie šių duomenų pasikeitimą gavimo dienos patikslina licenciją ir licencijos turėtojui grąžinus turimos licencijos originalą išduoda jam patikslintą licenciją.
18. Licencijos turėtojui, praradusiam licenciją ir apie tai pranešusiam licencijas išduodančiai institucijai, per 3 darbo dienas nuo pranešimo apie licencijos praradimą gavimo dienos licencijas išduodanti institucija išduoda licencijos dublikatą su žyma „Dublikatas“. 
19. Licencijos turėtojas, siekiantis gauti licenciją pagal Reglamento 9 straipsnio 1 dalį, Reglamento ir Taisyklių nustatyta tvarka turi pateikti licencijas išduodančiai institucijai paraišką gauti licenciją pagal Reglamento 9 straipsnio 1 dalį. Jeigu licencijas išduodanti institucija priima sprendimą išduoti licenciją pagal Reglamento 9 straipsnio 1 dalį, ši licencija išduodama licencijos turėtojui grąžinus turimos licencijos originalą. Šios licencijos turėtojas, pasibaigus licencijos galiojimui, per    5 darbo dienas nuo licencijos galiojimo pabaigos dienos privalo licencijos originalą grąžinti licencijas išduodančiai institucijai.
20. Už licencijos išdavimą, patikslinimą ir licencijos dublikato išdavimą mokama nustatyto dydžio valstybės rinkliava Lietuvos Respublikos rinkliavų įstatymo nustatyta tvarka. Valstybės rinkliava turi būti sumokėta iki licencijos išdavimo, licencijos patikslinimo ar licencijos dublikato išdavimo ir yra mokėjimo dieną galiojančio dydžio.

III SKYRIUS
LICENCIJOS GALIOJIMO SUSTABDYMO, GALIOJIMO SUSTABDYMO PANAIKINIMO IR GALIOJIMO PANAIKINIMO TVARKA

21. Licencijas išduodanti institucija priima motyvuotą sprendimą sustabdyti licencijos galiojimą Aviacijos įstatymo 34 straipsnio 9 dalyje nustatytais atvejais.
22. Apie licencijos galiojimo sustabdymą ne vėliau kaip per 5 darbo dienas nuo tokio sprendimo priėmimo dienos licencijas išduodanti institucija raštu praneša licencijos turėtojui ir nustato terminą, per kurį licencijos turėtojas privalo atlikti reikiamus veiksmus licencijos galiojimo sustabdymo priežastims pašalinti, bet ne ilgesnį nei vieni metai nuo sprendimo sustabdyti licencijos galiojimą priėmimo dienos. Nustatant terminą, per kurį licencijos turėtojas privalo atlikti reikiamus veiksmus licencijos galiojimo sustabdymo priežastims pašalinti, turi būti atsižvelgiama į trūkumų pobūdį ir kitas svarbias aplinkybes ir šis terminas turi būti toks, kad licencijos turėtojas turėtų realią galimybę atlikti reikiamus veiksmus licencijos galiojimo sustabdymo priežastims pašalinti. 
23. Licencijos galiojimo sustabdymas panaikinamas, kai licencijos turėtojas per licencijas išduodančios institucijos nustatytą terminą atlieka reikiamus veiksmus licencijos galiojimo sustabdymo priežastims pašalinti. 
24. Apie licencijos galiojimo sustabdymo panaikinimą licencijas išduodanti institucija raštu praneša licencijos turėtojui per 3 darbo dienas nuo tokio sprendimo priėmimo dienos.
25. Licencijas išduodanti institucija priima motyvuotą sprendimą panaikinti licencijos galiojimą Aviacijos įstatymo 34 straipsnio 12 dalyje nustatytais atvejais.
26. Apie licencijos galiojimo panaikinimą licencijas išduodanti institucija raštu praneša licencijos turėtojui per 3 darbo dienas nuo sprendimo panaikinti licencijos galiojimą priėmimo dienos. Licencijos turėtojas per 5 darbo dienas nuo tokio pranešimo gavimo dienos privalo licencijos originalą grąžinti licencijas išduodančiai institucijai.

IV SKYRIUS
LICENCIJUOJAMOS VEIKLOS SĄLYGŲ LAIKYMOSI PRIEŽIŪRA

27. Oro susisiekimo licencijuojamos veiklos sąlygų laikymosi priežiūrą atlieka licencijas išduodančios institucijos darbuotojai, nesusiję su licencijų išdavimu, vadovaudamiesi Reglamento     II skyriaus nuostatomis.
28. Pasikeitus licencijos turėtojo telefonų, faksų numeriams ir elektroninio pašto adresui, licencijos turėtojas privalo juos pateikti licencijas išduodančiai institucijai ne vėliau kaip per 5 darbo dienas nuo jų pasikeitimo.

V SKYRIUS
BAIGIAMOSIOS NUOSTATOS

29. Sprendimą išduoti licenciją arba jos neišduoti, patikslinti licenciją arba jos nepatikslinti, išduoti licencijos dublikatą, sustabdyti licencijos galiojimą, panaikinti licencijos galiojimo sustabdymą ar panaikinti licencijos galiojimą priima licencijas išduodančios institucijos direktorius.
30. Licencijos originalas ir licencijos dublikatas įmonės vadovui ar jo įgaliotam asmeniui išduodami pasirašytinai. 
31. Sprendimą neišduoti arba nepatikslinti licencijos, taip pat sustabdyti arba panaikinti licencijos galiojimą įmonė turi teisę apskųsti Lietuvos Respublikos administracinių bylų teisenos įstatymo nustatyta tvarka.
32. Informacija apie licencijos išdavimą, patikslinimą, galiojimo sustabdymą, galiojimo sustabdymo panaikinimą ar galiojimo panaikinimą skelbiama licencijas išduodančios institucijos interneto svetainėje.
33. Licencijas išduodanti institucija licencijos išdavimo, patikslinimo, galiojimo sustabdymo, galiojimo sustabdymo panaikinimo ar galiojimo panaikinimo duomenis įrašo Licencijų informacinėje sistemoje, vadovaudamasi Viešojo administravimo įstatymo 151 straipsniu.
[bookmark: _GoBack]34. Licencijas išduodanti institucija apie sprendimą išduoti, patikslinti licenciją, sustabdyti licencijos galiojimą, panaikinti licencijos galiojimo sustabdymą arba panaikinti licencijos galiojimą praneša Europos Komisijai. Pranešime nurodomi šie duomenys: licencijos turėtojo pavadinimas, teisinė forma, kodas ir buveinės adresas, ūkinės komercinės veiklos, kuriai išduota licencija, pavadinimas, licencijos numeris, licencijos išdavimo, patikslinimo, galiojimo sustabdymo, galiojimo sustabdymo panaikinimo arba galiojimo panaikinimo data. 

